
Text rozhodnutia
Súd: Krajský súd Bratislava Spisová značka: 6Sa/86/2018 Identifikačné číslo súdneho spisu: 2318206889 Dátum vydania rozhodnutia: 13. 12. 2018 Meno a priezvisko sudcu, VSÚ: JUDr. Ivana Neviďanská ECLI: ECLI:SK:KSBA:2018:2318206889.1 Uznesenie Krajský súd v Bratislave v právnej veci žalobcu: G. B., E. J. XXX, P. C., proti žalovanému: Okresný úrad Galanta, odbor cestnej dopravy a pozemných komunikácií, o preskúmanie zákonnosti rozhodnutia, takto r o z h o d o l : Krajský súd v Bratislave p o s t u p u j e vec Krajskému súdu v Trnave. o d ô v o d n e n i e : 1. Dňa 20.11.2018 bola Krajskému súdu v Bratislave (ďalej aj ako „krajský súd“ alebo ,,správny súd“) Okresným súdom v Galante postúpená správna žaloba, ktorou sa žalobca podľa jej obsahu domáhal preskúmania zákonnosti rozhodnutia o odmietnutí odporu proti rozhodnutiu Okresného úradu Galanta, odbor cestnej dopravy a pozemných komunikácií č. OU-GA-OCDPK-2018/009706 zo dňa 13.08.2018 o povinnosti zaplatiť pokutu v sume 150 eur. 2. Podľa § 9 ods. 1 zákona č. 162/2015 Z.z. Správny súdny poriadok (ďalej len „SSP“) konanie sa uskutočňuje na tom správnom súde, ktorý je vecne, miestne a kauzálne príslušný. Príslušnosť sa určuje podľa okolností existujúcich v čase začatia konania a trvá až do jeho skončenia. 3. Podľa § 10 SSP na konanie a rozhodovanie v správnom súdnictve sú vecne príslušné krajské súdy, ak tento zákon neustanovuje inak. 4. Podľa § 13 ods. 1 SSP miestne príslušným je krajský súd, v ktorého obvode má sídlo orgán verejnej správy, ktorý rozhodol v prvom stupni, ak tento zákon neustanovuje inak. 5. Podľa § 3 ods. 2 zákona č. 371/2004 Z.z. o sídlach a obvodoch súdov Slovenskej republiky a o zmene zákona č. 99/1963 Zb. Občiansky súdny poriadok v znení neskorších predpisov sídlom Krajského súdu v Trnave je mesto Trnava; jeho obvod tvoria obvody týchto súdov: a) Okresného súdu Trnava, b) Okresného súdu Dunajská Streda, c) Okresného súdu Galanta, d) Okresného súdu Senica, e) Okresného súdu Piešťany, f) Okresného súdu Skalica. 6. Okresný úrad Galanta, odbor cestnej dopravy a pozemných komunikácií, ktorý ako orgán verejnej správy rozhodol v danej veci v prvom stupni, má sídlo na adrese: Nová Doba 1408/31, 924 36 Galanta. Uvedené sídlo prvostupňového orgánu verejnej správy je v obvode Krajského súdu v Trnave, preto je tento súd v zmysle § 13 ods. 1 SSP miestne príslušný na konanie v danej veci, a nie Krajský súd v Bratislave. 7. Podľa § 18 ods. 2 SSP, ak správny súd zistí, že nie je vecne, miestne alebo kauzálne príslušný, postúpi vec uznesením príslušnému správnemu súdu. Nižší správny súd je postúpením veci vyšším správnym súdom viazaný. 8. Z vyššie uvedeného ust. § 18 ods. 2 druhá veta SSP je zrejmé, že len nižší správny súd je viazaný postúpením veci vyšším správnym súdom a nie naopak, teda Krajský súd v Bratislave nie je viazaný rozhodnutím Okresného súdu v Galante o postúpení veci. V záujme eliminovania sporov o príslušnosť je nižší správny súd viazaný výrokom o postúpení veci a spor o príslušnosť nemôže byť iniciovaný podriadeným súdom voči nadriadenému. Nedostatok vecnej, miestnej alebo kauzálnej príslušnosti ako procesnej podmienky odstraňuje súd uznesením o postúpení veci príslušnému súdu. Ak má krajský súd za to, že nie je na konanie miestne príslušný, je jeho povinnosťou ex offo postúpiť vec miestne príslušnému súdu. Po právoplatnosti uznesenia súd zašle celý spis príslušnému súdu. 9. Po postúpení predmetnej žaloby Okresným súdom v Galante krajský súd skúmal svoju miestnu príslušnosť na konanie v danej veci. Prvostupňový orgán verejnej správy má sídlo na adrese: Nová Doba 1408/31, 924 36 Galanta. Mesto Galanta sa nachádza v obvode Okresného súdu Galanta, ktorý je v obvode Krajského súdu v Trnave. S poukazom na vyššie citované zákonné ustanovenia správny súd dospel k záveru, že na konanie o tejto žalobe je miestne príslušný Krajský súd v Trnave. Preto správny súd rozhodol tak, ako to je uvedené vo výrokovej časti tohto uznesenia. 10. Po právoplatnosti tohto uznesenia bude spis zaslaný miestne príslušnému Krajskému súdu v Trnave na ďalšie konanie. Poučenie: Proti tomuto uzneseniu kasačná sťažnosť nie je prípustná. (§ 439 ods. 2 písm. d/ SSP)

